Hercule Poirot

Hercule Poirot ([erk'ül puar'oo; prantsuskeelne hääldus [ɛʀk'yl pwaʀ'o]) on belglasest detektiiv Agatha Christie kriminaalromaanides. Ta tegutseb kokku 33 romaanis ja 54 novellis. Esimese mõrvaloo lahendab ta Christie esimeses romaanis "Saladuslik juhtum Stylesis" (1920) ning viimase aasta enne autori surma ilmunud romaanis "Eesriie" (1975). Hercule Poirot on ainuke väljamõeldud tegelane, kelle surma puhul on ilmunud järelehüüe New York Timesis. Hercule Poirot' nimi on tuletatud kahest omaaegsest kirjanduslikust tegelasest: Marie Belloc Lowndesi väljamõeldud detektiivist Hercule Popeau'st ja Frank Howel Evansi Monsieur Poiret'st, kes oli Londonis pensionipõlve pidav Belgia politseikomissar. Poirot' tegelaskuju loomisel mõjutasid autorit kõige ilmsemalt Arthur Conan Doyle'i raamatud. Oma autobiograafias tunnistab Christie: "Ma kirjutasin endiselt Sherlock Holmesi stiilis – ekstsentriline detektiiv, rumalavõitu abiline ning Lestrade'i-tüüpi Scotland Yardi detektiiv inspektor Japp." Sherlock Holmes omakorda põhines Edgar Allan Poe loodud prantsuse detektiivil (C. Auguste Dupin). Pole ka juhus, et Poirot oli belglane – Christie kirjutas "Saladusliku juhtumi Stylesis" esimese maailmasõja ajal, kui Saksamaa oli Belgia okupeerinud ning Suurbritannias peeti belglaste suhtes kaastunde näitamist patriootlikuks. Pealegi aitas see põhjendada, miks peaks geniaalne välismaa detektiiv lahendama mõistatusi Inglismaal. Romaanides esitatud kirjelduste järgi oli Poirot lühikest kasvu, munakujulise pea ja suurte mustade vuntsidega. Ta pidas väga lugu korrast ja puhtusest – romaanis "Saladuslik juhtum Stylesis" arvab Poirot' sõber kapten Hastings, et tolmukübe riietel oleks põhjustanud Poirot'le rohkem kannatusi kui kuulihaav. Kapten Hastings kohtus Poirot'ga juba Belgias. Neist said eluaegsed sõbrad ja partnerid. Hastings abiellus romaanis "Mõrv golfiväljakul" kohatud lauljanna Dulcie Duveeniga, hiljem on tal kaks tütart ja kaks poega. Humoorikas kriminaalromaanikirjanik Ariadne Oliver on Christie enesekarikatuur. Esimest korda ilmus ta romaanis "Kaardid lauale". Miss Felicity Lemon on Poirot' sekretär, kes oli Poirot sõnul "uskumatult inetu ja kohutavalt võimekas". Millal ta Poirot' teenistusse astus, pole teada. Japp on Scotland Yardi inspektor, kes kohtus Poirot'ga samuti juba Belgias. Mitmes romaanis aitab Poirot tal juhtumeid lahendada, jättes sageli kogu au Jappile – vastutasuks pakub Japp talle lahendamiseks uusi põnevaid kuritegusid. 1920 "Saladuslik juhtum Stylesis" (The Mysterious Affair at Styles) 1923 "Mõrv golfiväljakul" (The Murder on the Links) 1926 "Roger Ackroydi mõrvamine" (The Murder of Roger Ackroyd) 1927 "Suur Nelik" (The Big Four) 1928 "Sinise rongi mõistatus" (The Mystery of the Blue Train) 1932 "Hädaoht End House'is" (Peril at End House) 1933 "Lord Edgware'i surm" (Lord Edgware Dies, ka Thirteen at Dinner) 1934 "Mõrv Idaekspressis" (Murder on the Orient Express, ka Murder in the Calais Coach) 1935 "Tragöödia kolmes vaatuses" (Three Act Tragedy, ka Murder in Three Acts); "Surm pilvede kohal" ("Death in the Clouds", ka Death in the Air) 1936 "ABC mõrvad" (The A.B.C. Murders, ka The Alphabet Murders); "Mõrvad Mesopotaamias" (Murder in Mesopotamia) 1937 "Tumm tunnistaja" (Dumb Witness, ka Poirot Loses a Client); "Surm Niilusel" (Death on the Nile) 1938 "Kokkusaamine surmaga" (Appointment with Death); "Hercule Poirot' jõulud" (Hercule Poirot's Christmas, ka Murder for Christmas või A Holiday for Murder) 1940 "Nukker küpress" ("Sad Cypress); "Üks, kaks, kingapannal kinni naks" (One, Two, Buckle My Shoe, ka An Overdose of Death või The Patriotic Murders) 1941 "On kurjust päikese all" (Evil Under the Sun) 1942 "Viis väikest põrsast" (Five Little Pigs, ka Murder in Retrospect) 1946 "Hollow' häärber" (The Hollow, ka Murder After Hours) 1948 "Tõus ja mõõn viib kaasa" (Taken at the Flood, ka There is a Tide...) 1952 "Proua McGinty on surnud" (Mrs McGinty's Dead, ka Blood Will Tell) 1953 "Pärast matust" (After the Funeral, ka Funerals are Fatal või Murder at the Gallop) 1955 "Pansionaadi saladused" (Hickory Dickory Dock, ka Hickory Dickory Death) 1956 "Mõistatuslik tempel"(Ka "Surnud mehe temp") (Dead Man's Folly) 1959 "Kass tuvide seas" (Cat Among the Pigeons) 1963 "Kellad" (The Clocks) 1966 "Kolmas tüdruk" (Third Girl) 1969 "Halloweenipidu" (Hallowe'en Party) 1972 "Elevandid mäletavad" (Elephants Can Remember) 1975 "Eesriie" (Curtain: Poirot's Last Case) Hercule Poirot Agatha Christie koduleht Agatha Christie's Hercule Poirot Listen to the 1945 Hercule Poirot radio program Hercule Poirot The Clothes of Hercule Poirot David Suchet oma rollist : Hercule Poirot